Bratislava 14. januára (TASR) - V roku 2005 Lesy SR, š.p., ako jeden z najväčších producentov drevnej hmoty na Slovensku, vyviezli do zahraničia 8,5 % svojej produkcie. TASR o tom informoval minister pôdohospodárstva SR Zsolt Simon.
Reagoval tak na vyhlásenie Zväzu spracovateľov dreva (ZSD) o ignorovaní domácich spracovateľov štátnymi lesmi a uprednostnení vývozu do Rakúska. Minister podčiarkol, že ešte v roku 2002 Lesy SR do zahraničia exportovali 21,3 % svojej produkcie.
"Zväz by sa mal zamyslieť sám nad sebou. Keď sme po kalamite v Tatrách požiadali spracovateľov dreva o vypracovanie ponuky na zabezpečenie spracovania kalamitného dreva domácimi subjektmi, neboli schopní komplexnú ponuku vypracovať a tie 3 alebo 4 strany, čo sme dostali, ani nemienim komentovať," povedal Simon.
V súvislosti s odstúpením generálneho riaditeľa Lesov SR Karola Vinša v decembri minulého roka Simon uviedol, že meno nového riaditeľa bude známe na konci výberového konania, a to na prelome januára a februára.